Thorbjørnrud Hotell

Thorbjørnrud var tidligere direktørbolig for Hadeland Glassverk og fungerte som privatbolig inntil bedriften skiftet eier i 1985. Da ble anlegget skilt ut og bygget ut til hotell. Eiendommen er på 33 mål og ligger idyllisk til på en tange i den sydøstre delen av Randsfjorden i Jevnaker kommune i Viken.

Historie

Middelalderen–1650 
I skriftlige kilder dukker navnet Thorbjørnrud første gang opp i slutten av 1300-årene, i Biskop Eysteins jordebok. Jordeboken er en fortegnelse over kirkens eiendommer og inntekter i middelalderen på Østlandet. Deretter må vi helt til 1650 før gården nevnes igjen.

1765–1900-tallet 
Gården var en gang blant Jevnakers største og kom i Hadeland Glassverks eie i 1765 da Det Norske Compagnie, glassverkets eier, ervervet gården.

I 1797 kjøpte verkets tidligere forvalter Lars Andreas Hammer forvaltergården Thorbjørnrud. Glassverkets administrasjon betalte en avgift til gårdens eier som tilsvarte 56 speciedaler i året. Den daværende verksforvalteren Roschau var ikke interessert i å drive gården, men nøyde seg med å ha bolig der, i et våningshus som ble bygget i 1817-1818. Siden Roschau lot være å utnytte Thorbjørnrud i næringsøyemed, frafalt Hammer avgiftskravet overfor glassverket. Hammer overdro i 1819 gården til sin sønn Abraham Hammer, som var studen; dette fremgår av et skjøte som ble tinglyst 26. februar 1819. Sønnen døde like etter overdragelsen, og Thorbjørnrud gikk derfor tilbake til L.A. Hammers eie. Roschau hadde på det tidspunktet kjøpt våningshuset for sine private midler. Men glassverket hadde måttet innstille driften, og Roschau fikk etter hvert en ny stilling ved arsenalet på Akershus festning. En kortere periode fungerte verkets fullmektig Wardrum som glassverkets midlertidige bestyrer. Så ble det besluttet at staten skulle ta over Hadeland Glassverk og sette i gang ny drift. Statsråd Anker ansatte den 18. februar 1820 Hans Henrik Gerhard Kloumann som forvalter og driftsleder på glassverket. Kloumann flyttet inn på Thorbjørnrud gård, med rett til å drive gårdsbruk mot å betale avgift til gårdens eier. Men våningshuset var tatt i pant av Vardal fattigkasse, som hadde et gjeldskrav mot eieren Roschau, og fattigkassen la huset ut på tvangsauksjon for å drive inn kravet på 100 speciedaler. Huset var taksert til 150 speciedaler, og Kloumann sikret seg bygningen for 109 speciedaler. Skjøtet ble datert 29. april og tinglyst 15. mai 1820. Så solgte Kloumann forvalterboligen videre til staten for 120 speciedaler og 97 skilling; den nye overskjøtingen ble tinglyst 28. juli 1820. Far og sønn Hammer protesterte imidlertid at staten hadde bruksrett til resten av Thorbjørnrud, og saken verserte en tid for retten. Staten vant til sist frem med sin påstand om at så lenge avgiften ble betalt, var bruksretten intakt.

I 1838 ble hele Thorbjørnrud gård kjøpt av Kloumann selv for 1200 speciedaler. Skjøtet er tinglyst 12. februar 1838. Kloumann var på det tidspunktet også medeier i glassverket, som flere år tidligere var blitt solgt fra staten til et interessentskap der Kloumann også var parthaver. Kloumann bodde på Thorbjørnrud frem til sin død i 1842.

I mer enn 200 år var Hadeland Glassverk og Thorbjørnrud uløselig knyttet til hverandre, dels ved at gården forsynte verkets folk med landbruksprodukter, dels ved at Thorbjørnrud i perioder har fungert som både arbeiderbolig og direktørbolig.

2. verdenskrig 
I krigsårene (2. verdenskrig) ble hotellet okkupert av tyskerne og hovedhuset ble brukt som offisersbolig.

Dagens hotell 
Thorbjørnrud Hotel er i dag et moderne kurs og konferansehotell, og et mye brukt hotell av det politiske Norge, offentlig forvaltning og privat næringsliv. Hotellet har 133 senger fordelt på 82 rom. Hotellet ønsker å ivareta lokale mattradisjoner, kulturlandskap og kulturhistorie, og bruker derfor en rekke lokale produkter i sitt kjøkken. Høsten 2009 startet de arbeidet med å gjenopprette den gamle hagen som engang prydet området i forkant av hovedhuset. De gamle grusgangen som slynget seg rundt eksotiske trær, lysthus og blomstrende trær skal nå gjenoppstå.

Thorbjørnrud er idag privateid etter at Fellesforbundet solgte hotellet etter 25 års eierskap høsten 2009.

Referanser 

Hoteller i Viken
Byggverk i Jevnaker
Samferdsel i Jevnaker